## Pravilnik o tarifi troškova uredovanja izvan uredovnog prostora i izvan uredovnog vremena carinskog ureda

### NN 64/2013 (28.5.2013.), Pravilnik o tarifi troškova uredovanja izvan uredovnog prostora i izvan uredovnog vremena carinskog ureda

MINISTARSTVO FINANCIJA

1261

Na temelju članaka 25. i 28. Zakona o provedbi carinskih propisa Europske unije (»Narodne novine«, broj 54/2013), ministar financija donosi

PRAVILNIK

O TARIFI TROŠKOVA UREDOVANJA IZVAN UREDOVNOG PROSTORA I IZVAN UREDOVNOG VREMENA CARINSKOG UREDA

Članak 1.

Ovim Pravilnikom propisuje se tarifa troškova uredovanja carinskog ureda u postupcima povodom zahtjeva deklaranta za carinjenje robe izvan uredovnog prostora carinskog ureda i/ili izvan uredovnog radnog vremena carinskog ureda (u daljnjem tekstu: troškovi uredovanja).

Članak 2.

(1) Troškovi uredovanja odnose se na organiziranje carinskog ureda u vezi s dodatnim aktivnostima, a uključuje u cijelosti ili djelomično:

1. rad carinskog službenika,

2. materijalne troškove carinskog ureda,

3. troškove prijevoza carinskog službenika.

(2) Troškovi prijevoza iz stavka 1. točke 3. ovoga članka odnose se na troškove prijevoza osobnim automobilom ili drugim odgovarajućim prometnim sredstvom od uredovnog prostora carinskog ureda do mjesta uredovanja i natrag.

Članak 3.

(1) Za troškove uredovanja iz članka 2. stavka 1. točki 1. i 2. ovoga Pravilnika deklarant je dužan platiti iznos od 150,00 kuna po satu uredovanja carinskog službenika.

(2) Svaki započeti sat uredovanja carinskog službenika računa se kao cijeli sat.

(3) Za jedinstveno postupanje koje uključuje uredovanje izvan uredovnog prostora carinskog ureda i uredovanje izvan uredovnog radnog vremena carinskog ureda plaća se jedinstvena naknada u iznosu iz stavka 1. ovoga članka.

Članak 4.

(1) Za troškove uredovanja iz članka 2. stavka 1. točke 3. ovoga Pravilnika deklarant je dužan platiti iznos koji odgovara visini troškova koji se priznaju carinskim službenicima za korištenje osobnih automobila u službene svrhe.

(2) Iznos iz stavka 1. ovoga članka uvećava se za nužno nastale troškove (cestarina, korištenje tunela, prijevoz trajektom i sl.) plaćene pri prijevozu carinskog službenika.

Članak 5.

(1) Deklarant je dužan predujmiti troškove uredovanja u visini koja odgovara predvidivom trajanju uredovanja i predvidivoj visini prijevoznih troškova.

(2) Predujam iz stavka 1. ovoga članka uplaćuje se na evidentni račun nadležnog carinskog ureda.

(3) Dokaz o plaćenom predujmu deklarant je dužan priložiti uz zahtjev za uredovanje.

Članak 6.

(1) Po završenom uredovanju carinski ured deklarantu izdaje račun s konačnim obračunom troškova uredovanja.

(2) Ako je iznos konačnog obračuna različit od plaćenog predujma, razliku manje plaćenog iznosa deklarant je dužan uplatiti u roku od 10 dana od dana primitka računa, pod prijetnjom ovrhe. Razliku više plaćenog iznosa carinski ured će vratiti na poslovni račun deklaranta.

Članak 7.

Danom stupanja na snagu ovoga Pravilnika prestaje važiti Tarifa troškova uredovanja carinskih službenika izvan uredovnog vremena ili uredovnog prostora (»Narodne novine«, broj 121/2000).

Članak 8.

Ovaj Pravilnik objavit će se u »Narodnim novinama«, a stupa na snagu danom pristupanja Republike Hrvatske Europskoj uniji.

Klasa: 011-02/13-01/19

Urbroj: 513-02-1210/2-13-1

Zagreb, 16. svibnja 2013.

Ministar financija

Slavko Linić, v. r.

Pravilnik, NN 64/2013-1261